40. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 566 της 3/16 Σεπτ. 1964 (ΦΕΚ Α΄ 157) Περί ειδικών τυπικών προσόντων διορισμού εις θέσεις πολιτικών υπαλλήλων του Υ.Ε.Ν. και εκπαιδευτικού προσωπικού Δημοσίων Σχολών Εμπορικής Ναυτιλίας. Έχοντες υπ’ όψιν: α)Το άρθρ. 21 του Νόμ. 1811/1951 «περί Κώδικος καταστάσεως των δημοσίων διοικητικών υπαλλήλων», β)την υπ’ αριθ. 328/1964 σύμφωνον γνωμοδότησιν του Ανωτάτου Συμβουλίου Δημοσίων Υπηρεσιών και γ)την υπ’ αριθ. 476/1964 γνωμοδότησιν του Συμβουλίου της Επικρατείας, προτάσει των Ημετέρων επί του Συντονισμού και της Εμπορικής Ναυτιλίας Υπουργών, απεφασίσαμεν και διατάσσομεν: Άρθρον μόνον.-Ειδικά τυπικά προσόντα διορισμού εις τον εισαγωγικόν βαθμόν 11ον των παρά τη Κεντρική Υπηρεσία του Υπουργείου Εμπορικής Ναυτιλίας θέσεων πολιτικών υπαλλήλων Β΄ Κατηγορίας, ως και εις τον εισαγωγικόν βαθμόν θέσεων εκπαιδευτικού προσωπικού Δημοσίων Σχολών Εμπορικής Ναυτιλίας ορίζονται τα ακόλουθα: Ι.Κεντρική Υπηρεσία  (Βλ. ήδη Π.Δ. 95/1977 άρθρ. 43, κατωτ. αριθ. 67). ΙΙ.Δημόσιαι Σχολαί Εμπορικής Ναυτιλίας. Α΄ Κατηγορία. α)Δια τας θέσεις καθηγητών Ελληνικών, Μαθηματικών και Φυσικών: Πτυχίον της οικείας Σχολής ημεδαπού Πανεπιστημίου. β)Δια την θέσιν Καθηγητού Αγγλικής γλώσσης: Πτυχίον Τμήματος Αγγλικών σπουδών Φιλοσοφικής Σχολής ημεδαπού Πανεπιστημίου ή πτυχίον Φιλοσοφικής Σχολής Αγγλικού ή Αμερικανικού Πανεπιστημίου. Β΄ Κατηγορία. α)Δια την θέσιν διδασκάλου Εφολκίων-Πρωρατικών: Η αναγκαία εμπειρία. β)Δια την θέσιν προϊσταμένου Συνεργείων και διδασκάλους Σχεδιάσεων: Πτυχίον ανεγνωρισμένης Σχολής Σχεδιαστών. Εις τους Ημετέρους επί του Συντονισμού και της Εμπορικής Ναυτιλίας Υπουργούς, ανατίθεμεν την δημοσίευσιν και εκτέλεσιν του παρόντος. 